Foto’s: Duisende ruk op vir #SandtonShutdown-betoging teen geweld(Foto: Twitter) Duisende mense – meestal vroue – het vanoggend na die JSE in Sandton, Johannesburg, opgeruk vir die #SandtonShutdown-betoging, wat daarop gemik is om geslagsgeweld onder die soeklig te plaas. Betogers het reeds van 03:00 vanoggend begin saamdrom om hulle misnoeë te kenne te gee met geweld teen vroue en kinders. Die meeste van hulle was in swart geklee. Hulle was ook gewapen met plakkate waarin daar sterk teen misdaad te velde getrek is. ŉ Memorandum met eise is vanmiddag aan die uitvoerende hoof van die JSE, Nicky Newton-King, oorhandig. Betogers het na die hart van die Suid-Afrikaanse sakesektor opgeruk in die hoop dat dié ondernemings hulle van hulp sou wees. King het beloof om die eise in die memorandum onder die aandag van die sakegemeenskap te bring en hulle te vra hoe hulle op elk van die punte gaan reageer. “Ek dink die pyn wat vroue in dié land voel, is tasbaar en ek verstaan die desperaatheid om gehoor te word. Ek dink die belangrike punt is hoe ons die regte reaksie van stapel stuur op iets wat ŉ absolute tragedie in ons land is,” het Newton-King gesê. Die memorandum verteenwoordig meer as 70 burgerlike groepe en individuele aktiviste wat hulle beywer om ŉ einde aan geslagsgeweld te maak. Hulle eis onder meer dat alle maatskappye wat op die JSE genoteer is ŉ 2%-heffing op hulle omset bydra om met die stryd teen geslagsgebaseerde geweld te help. Hulle vra ook dat alle JSE-genoteerde maatskappye bydra tot ŉ fonds – wat in November vanjaar bekend gestel gaan word – wat geslagsgebaseerde geweld en vrouemoord moet help stuit. Hulle eis in die memorandum ook dat korporatiewe maatskappye vervoer verskaf aan vroue wat nagskof werk en diegene wat slagoffers van geweld is, sal bystaan met welstandsprogramme. “Geslagsgebaseerde geweld is ŉ Suid-Afrikaanse probleem en as ons dié pandemie in sy spore wil stuit, het ons die steun van al ons mense in alle sektore nodig,” lui die memorandum. “Vir veels te lank het die sakesektor sy verantwoordelikheid afgeskuif om ŉ krisis op te los waaraan hy self ŉ groot aandeel het. Dit moet vandag verander.” Nomasomi Limako, medestigter van die One in Nine-stigting, het gesê talle onsuksesvolle optogte is al vantevore gehou, maar hulle glo iets daadwerkliks gaan uit dié optrede spruit. “Ons sê nee vir die moord op en misbruik van vroue. Genoeg is genoeg. Ons sterf daagliks en dit kan nie langer toegelaat word nie. Ons is keelvol,” het Limako gesê. Talle betogers wil ook weet waar dr. Tshepo Motsepe, pres. Cyril Ramaphosa se vrou, in die stryd teen mishandeling is en meen sy behoort haar – as presidentsvrou – veel sterker teen die pandemie van geweld uit te laat. Verkeer rondom die JSE is hewig ontwrig en motoriste is gevra om die gebied te vermy.